Para outras páxinas con títulos homónimos véxase: Isabel Blanco (homónimos).

**Isabel Blanco Picallo**, nada en Berna (Suíza) o 8 de setembro de 1974, é unha actriz de televisión, cine e teatro, e presentadora galega.

Traxectoria
-----------

Naceu na cidade suíza de Berna, sendo filla de dous emigrantes galegos dos lugares de Randufe e A Illa, no concello de Santa Comba. Trasladouse a Galicia na súa adolescencia. Licenciouse en Tradución e Interpretación de inglés e alemán e mesmo chegou a exercer como intérprete no Hostal dos Reis Católicos de Santiago de Compostela. Porén, no ano 1996 e despois de superar unha proba de selección para a TVG, iniciou a súa carreira televisiva como co-presentadora do espazo de humor *A repanocha* canda Tacho González. En 1998 deu o salto á interpretación actoral ao poñerse na pel de María Ares en *Mareas vivas*, da que principiou sendo a protagonista canda Luís Tosar e da que rodou máis de 150 capítulos entre 1998 e 2002. A serie foi un éxito de masas entre o público galego e grazas a ela Isabel Blanco acadou gran sona.

Máis tarde participou noutras producións para a TVG coma *Rías Baixas* (2000), *Avenida de América* (2002) ou *Efectos secundarios* (2007), ademais doutras de ámbito estatal como *Nada es para siempre* (1999-2000) ou *Manolo & Benito Corporeision* emitidas en Antena 3, *Yo soy Bea* (2008) emitida en Telecinco ou *Cuéntame cómo pasó* en TVE. Nos últimos anos tamén presentou os programas para a TVG Pasaporte galego (2018), Desmontando Galicia (2021-2023) e Desexo concedido (2022).

En cine destacan os seus traballos en *A ti como se che di adeus?* (1999), curtametraxe de Jorge Coira; *Autopsia* (2002), de Milagros Bará; *O lapis do carpinteiro* (2003), de Antón Reixa; *Rosas* (2005), curtametraxe de Mikel Fuentes; *Cicatrices* (2006), curtametraxe de Jairo Iglesias; *Vida de familia* (2007), de Llorenç Soler; *El vestido* (2008), de Paula de Luque; *Agallas* (2008), de Andrés Luque Pérez e Samuel Martín; así como a triloxía de Carlos Iglesias sobre a emigración española no século XX composta polos filmes *Un franco, 14 pesetas* (2006), *Ispansi* (2010) e *2 francos, 40 pesetas* (2014).

Foi vicepresidenta da Academia Galega do Audiovisual e delegada de Galicia para AISGE (Actores e Intérpretes, Sociedad de Gestión). Gañou en dúas ocasións o premio Mestre Mateo á mellor interpretación protagonista feminina.

En 2019 foi galardoada do Premio Celanova, Casa dos Poetas.

Filmografía
-----------

### Cine

* *¿A ti como se che di adeus?* (1999), de Jorge Coira. Como Noiva.
* *Autopsia* (2002), de Milagros Bará. Como Amanda.
* *O lapis do carpinteiro* (2003), de Antón Reixa.
* *Rosas* (2005), de Mikel Fuentes.
* *Un franco, 14 pesetas* (2006), de Carlos Iglesias. Como Hannah.
* *Cicatrices* (2006), de Jairo Iglesias. Como Elena.
* *Vida de familia* (2007), de Llorenç Soler. Como Nuria.
* *Si te vira teu pai* (2007), de Héctor Carré.
* *O Limia, o rio do esquecemento* (2008) curtametraxe. Como Carmiña.
* *Ispansi* (2011), de Carlos Iglesias. Como Rosario.
* *Invasor* (2012), de Daniel Calparsoro.
* *2 francos, 40 pesetas* (2014), de Carlos Iglesias. Como Hannah.
* O home e o can (2022), de Ángel de la Cruz. Como Marta.

### Televisión

* *Mareas vivas* (1998-2002) na TVG. Como María Ares.
* *Nada es para siempre* (1999-2000) en Antena 3. Como Irene.
* *Rías Baixas* (2000) na TVG.
* *Avenida de América* (2002) na TVG.
* *Manolo y Benito Corporeision* (2007) en Antena 3. Como Rosi.
* *Efectos secundarios* (2007) na TVG. Como Alicia.
* *Todos os santos* (2013). Filme para a TVG.
* *Casa Manola* (2014). Como Vero.
* *Verão M* (2018). Como Carmiña.

Como presentadora
-----------------

* *A repanocha* (1996-1998) na TVG.
* *O rei da comedia* (2002) na TVG.
* *As viaxeiras da Lúa* (2003) na TVG.
* Pasaporte galego (2018) na TVG.
* Desmontando Galicia (2021-2023) na TVG.
* Desexo concedido (2022) na TVG.

Galardóns e nomeamentos
-----------------------

### Premios Mestre Mateo

| Ano | Categoría | Filme | Resultado |
| --- | --- | --- | --- |
| 2006 | Mellor actriz | *Un franco, 14 pesetas* | Gañadora |
| 2013 | Mellor actriz | *Todos os santos* | Gañadora |

Notas
-----

1. ↑  "Isabel Blanco presentó su nueva obra en Santa Comba" (en castelán). 13 de xaneiro de 2013. Consultado o 8 de setembro de 2021.
2. ↑  "Isabel Blanco galardoada co XXXVº Premio Celanova Casa dos Poetas". *Cultura Galega*. 18 de marzo de 2019. Consultado o 21 de marzo de 2019.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Isabel Blanco Modificar a ligazón no Wikidata*** |

### Ligazóns externas

* Páxina oficial de Isabel Blanco Arquivado 09 de decembro de 2021 en Wayback Machine.
* Consello da Cultura Galega
* Axencia Audiovisual Galega
* Galegos.info

|  |  |
| --- | --- |
| Control de autoridades | 
* Wd: Q9009370
* WorldCat
* VIAF: 81331447
* BNE: XX4729508
* GND: 137092881
* IMDb: nm0087267
* ISNI: 0000000115572050
* LCCN: no2014162389
* SUDOC: 196621437

 |